โครงการในอนาคต

บริษัทมีโครงการที่จะขยายการดำเนินงาน เพื่อรองรับการดำเนินธุรกิจในอนาคต ดังนี้

(1) บริษัทมีนโยบายในการเพิ่มช่องทางการจำหน่ายของบริษัท
    เพื่อให้สามารถเข้าถึงกลุ่มลูกค้าเป้าหมายได้มากที่สุด โดยในปี 2548 ที่ผ่านมา
    บริษัทได้เพิ่มช่องทางการจำหน่ายผ่านสาขาและจุดจำหน่ายเป็น 402 แห่ง
    และมีแผนที่จะขยายจำนวนสาขาและจุดจำหน่ายให้ได้รวมไม่น้อยกว่า 450 แห่ง ภายใน 2549
    นี้ นอกจากนี้
    บริษัทยังอยู่ในระหว่างการเจรจากับบริษัทผู้ขายปลีกเครื่องใช้ไฟฟ้าที่มีจุดจำหน่ายอยู่ทั่วประเทศ
    เพื่อขายสินค้าของบริษัทผ่านจุดจำหน่ายดังกล่าว
    ซึ่งจะทำให้บริษัทมีจุดจำหน่ายครอบคลุมพื้นที่ต่างๆ มากขึ้น
    โดยในปัจจุบันอยู่ระหว่างการเจรจาเกี่ยวกับเงื่อนไขของสัญญาระหว่างบริษัทและบริษัทผู้ขายปลีกเครื่องใช้ไฟฟ้า
    และคาดว่าจะสามารถตกลงกันได้เร็ว ๆ นี้

(2) เพื่อเป็นการขยายสาขาให้ครอบคลุมพื้นที่มากขึ้น ในปี 2548 ที่ผ่านมา บริษัทได้มีโครงการ
    บลิส-เทล เพื่อนคู่ค้า หรือ Bliss-Tel Business Partner (BBP)
    ซึ่งเป็นโครงการร่วมลงทุนและร่วมบริหารงานร้าน Bliss@Tel Shop ระหว่าง บลิส-เทล
    และเพื่อนคู่ค้า โดยบลิส-เทล เป็นผู้ลงทุนบริหารคลังสินค้า
    บริหารการตลาดที่รวมถึงการคัดเลือกสินค้าและ งบสนับสนุนการขาย
    ระบบเทคโนโลยีสารสนเทศ พนักงานขายและการอบรม ส่วนเพื่อนคู่ค้าจะลงทุนเรื่องสถานที่
    และการตกแต่งสถานที่ โดยที่เพื่อนคู่ค้าไม่จำเป็นต้องมีประสบการณ์ในด้านโทรศัพท์มือถือมาก่อน
    ซึ่งที่ผ่านมามีผู้สนใจโครงการดังกล่าวพอสมควร โดย ณ 31 ธันวาคม 2548
    มีสาขาที่เปิดในโครงการดังกล่าวแล้วจำนวน 5 สาขา และในปี 2549 นี้คาดว่า
    จะมีจำนวนเพิ่มขึ้นตามลำดับ

(3) เนื่องจากจุดจำหน่ายของบริษัทที่ครอบคลุมอยู่ทั่วประเทศถึง 402 แห่งในปี 2548
    และจะขยายตัวเพิ่มขึ้นในอนาคตตามแผนการดำเนินงานของบริษัท
    เพื่อใช้ประโยชน์จากจุดจำหน่ายที่มีอยู่เป็นจำนวนมากเหล่านี้
    บริษัทจึงจะเปิดให้บริการรับชำระค่าสินค้าและบริการต่าง ๆ ผ่านจุดจำหน่ายของบริษัท
    เพื่ออำนวยความสะดวกให้แก่ประชาชนทั่วไป
    ซึ่งบริษัทได้เริ่มให้บริการดังกล่าวตั้งแต่เดือนกรกฎาคม 2548 เป็นต้นมา
    โดยรับชำระค่าน้ำประปา ค่าไฟฟ้า ค่าบริการโทรศัพท์เคลื่อนที่บางเครือข่าย
    และรับชำระบัตรเครดิตของธนาคารบางแห่ง นอกจากนี้มีการเจรจากับผู้ขายสินค้า บริการ
    และผู้ให้บริการด้านการเงินอื่น ๆ เพิ่มเติม
    ซึ่งจะทำให้สามารถรับชำระค่าสินค้าและบริการอื่นๆ เพิ่มขึ้นอีกในอนาคต

(4) เนื่องจากบริษัทได้ให้ความสำคัญกับการให้บริการหลังการขายเป็นอย่างยิ่ง
    บริษัทจึงได้พัฒนาระบบ Call Center
    เพื่อให้บริการรับตอบปัญหาเกี่ยวกับเครื่องโทรศัพท์เคลื่อนที่ และด้านบริการหลังการขายอื่นๆ
    แก่ลูกค้า โดยมีเป้าหมายเพื่อสร้างความพึงพอใจให้แก่ลูกค้าสูงสุด ในปีที่ผ่านมา
    บริษัทได้มีการจัดตั้งหน่วยงานเพื่อพัฒนาระบบและรับผิดชอบงานด้าน Call Center โดยตรง
    รวมทั้งพัฒนาบุคลากรให้มีความพร้อมในการให้บริการแก่ลูกค้า
    โดยได้เริ่มให้บริการแก่ลูกค้าตั้งแต่เดือนมีนาคม 2548 เป็นต้นมาโดยสามารถติดต่อได้ที่ โทร.
    0-2711-5511

(5) ด้วยบริษัทมีความประสบการณ์และชำนาญด้านค้าปลีกในลักษณะ Retail Chain Store
    มานาน เพื่อสร้างรายได้เสริมให้แก่บริษัท และนำเสนอสินค้าแก่ผู้บริโภคให้หลากหลายขึ้น
    บริษัทจึงได้มีการลงทุนในการจัดตั้งบริษัทย่อยคือ บริษัท บลิส สปอร์ต จำกัด เมื่อวันที่ 1
    มีนาคม 2549 มีทุนจดทะเบียนชำระแล้ว 10 ล้านบาท โดยบริษัทเป็นผู้ถือหุ้นในสัดส่วนร้อยละ
    80 ซึ่งบริษัทย่อยนี้จะดำเนินธุรกิจเกี่ยวกับการจำหน่ายอุปกรณ์กีฬา
    เนื่องจากในปัจจุบันคนไทยหันมาให้ความสำคัญกับการออกกำลังกายมากขึ้น
    บริษัทจะเปิดสาขาแรกในไตรมาสที่ 2 ปี 2549 และมีเป้าหมายที่จะเปิดสาขาให้ได้ 3-4 แห่ง
    ภายในปี 2549 นี้